Trans man

[thumb|200px|Die Amerikaanse voormalige [basketbalspeler Kye Allums, die eerste openlik transgender NCAA Division I-universiteitsatleet.]]
[thumb|180px|Die bekroonde akteur [Brian Michael Smith.]]

'n **Trans man** of **transgender man** is 'n man wie se geslag by geboorte as vroulik bepaal is. Die etiket transgender man is nie altyd afwisselbaar met dié van transseksuele man nie, hoewel hulle dikwels so gebruik word. "Transgender" is 'n sambreelterm wat verskillende soorte mense met 'n "ander" binêre oriëntasie (insluitende transseksuele mense) insluit. Trans mans identifiseer hulle as manlik en baie ondergaan chirurgie of hormoonterapie, of albei, om hulle voorkoms so te verander dat dit pas by hulle genderidentiteit of dat dit genderdisforie verlig.

Hoewel dit lyk asof die meeste trans mans hulle as heteroseksueel beskou, en dus tot vroue aangetrokke voel, kan hulle nes cisgender mans enige seksuele oriëntasie of seksuele identiteit hê. Sommige beskou konvensionele etikette van seksuele oriëntasie ontoereikend of ontoepaslik op hulle, en van hulle gebruik dan etikette soos 
"queer".

## Terminologie
Die sambreelterm "trans" is 'n verkorte vorm van beide transgender en transseksueel, en beskryf enigiemand wie se genderidentiteit nie ooreenstem met die geslag wat by geboorte aan hulle toegeken is nie. Trans mans wat 'n manlike voorkoms aanneem, word dikwels **FTM**, **FtM** of **F2M** genoem ('n afkorting van die Engelse *female-to-male*.

[thumb|200px|[Buck Angel, 'n Amerikaanse akteur, vervaardiger en seksopvoeder.]]
[thumb|180px|links|Die Filippynse vermaak-ster [Jake Zyrus, voorheen bekend as Charice Pempengco.]]
Die term "transseksueel" het in die mediese en sielkundige wêreld ontstaan en stem baie ooreen met "transgender". Dit beskryf gewoonlik mense wat met genderdisforie geklassifiseer word en permanent van geslag wil verander deur middel van geslagsveranderingsterapie. Baie trans mense verkies die terme "trans" of "transgender"; dit word beskou as meer insluitend en minder stigmatiserend. Ander, soos die akteur en seksopvoeder Buck Angel, verwerp die etiket transgender. 'n Mediaverwysingsgids raai mense aan om nie iemand "transseksueel" te noem nie, tensy hulle dit self verkies.

"Transmanlik" is 'n breër term vir alle trans mense met 'n hoofsaaklik manlike identiteit of genderuitdrukking en sluit trans mans en niebinêre mense in wat by geboorte as vroulik geklassifiseer is, maar 'n identiteit het wat deels, maar nie heeltemal nie, manlik is.

## Transisie
[thumb|180px|Die Amerikaanse akteur [Elliot Fletcher.]]
Die term "trans man" het oorspronklik spesifiek verwys na transseksuele FTM-mense wat hormoonvervangingsterapie of 'n geslagsveranderingsoperasie, of albei, ondergaan het. Die definisie van "transisie" het intussen verbreed om teorieë van sielkundige ontwikkeling of komplementêre metodes van selfaanvaarding in te sluit. Baie mense wat as transgender identifiseer, kan genderdisforie ondervind.

Transgender en transseksuele mans kan mediese ingrypings soos hormone en chirurgie ondergaan om hulle liggame so goed moontlik met hulle gendervoorstelling te laat ooreenstem. Baie kan dit egter nie bekostig nie of verkies om dit nie te doen nie. Baie wat nie borsverwyderings ondergaan het nie, verkies om hulle borste vas te bind. Daar is verskillende metodes, soos met sportbra's of bande wat styf om die bolyf gedraai word. Sommige mans kan ook op 'n falliese ronding besluit deur 'n meganisme in die klere in te werk – enigiets van opgerolde sokkies tot 'n spesiale toestel wat soos 'n penis lyk. Van hulle word spesiaal vir trans mans gemaak om deur te urineer of vir seksuele penetrasie.

Transisie kan sommige of al die volgende stappe insluit:
* Sosiale transisie: die gebruik van 'n verkose naam en voornaamwoord, om klere van die verkose geslag te dra, en bekendmaking aan familie, vriende en kollegas.
* Geslagsveranderingsterapie: Manlike hormoonvervangings en/of chirurgie.
* Regsbevestiging: die verandering van die naam en soms voornaamwoord in regsdokumente.

Om sosiaal as mans aanvaar te word kan uitdagend vir trans mans wees wat nie hormoon- of geslagsveranderingsterapie ondergaan het nie.

## Identiteit en verhoudings
[thumb|links|200px|Die akteur [Elliot Page, voorheen Ellen Page.]]
[thumb|200px|[Patricio Manuel, die eerste openlik transgender bokser in Amerika wat professioneel geboks het.]]
[thumb|links|200px|[Chaz Bono, eers Chastity Bono, die kind van Cher en Sonny Bono.]]
Nes cisgender mans, kan trans mans enige seksuele oriëntasie hê, insluitende heteroseksueel, gay, biseksueel en queer, 

Volgens verslae voel trans mans gewoonlik aangetrokke tot vroue; verreweg die meeste is dus heteroseksueel.

Sommige trans mans gaan uit met heteroseksuele vroue, terwyl ander vroue verkies wat as queer identifiseer; dit kan wees omdat laasgenoemde vroue minder belangstel in die gender en seksuele anatomie van 'n persoon wanneer hulle 'n intieme maat kies.

Trans mans slaag minder daarin om sosiaal binne gemeenskappe van cisgender gay mans in te pas; dié is geneig om meer op die liggaam te fokus en fallosentries te wees. Volgens Yitzchak et al. sien hulle as gevolg daarvan eerder dat gay trans mans met mekaar in 'n verhouding gaan as met cisgender gay mans.

## Gesondheid en diskriminasie
Trans mans en transmanlike mense ondervind dikwels probleme met diskriminasie wanneer hulle mediese behandeling ontvang, weens vooroordele teen vroue én teen transgender persone. In 'n Amerikaanse transgenderopname van 2015 het 42% van 8&nbsp;037 trans mans gerapporteer dat hulle negatiewe ondervindings met gesondheidswerkers gehad het. Daar is 'n gebrek aan geloofwaardige navorsing oor hoe om voldoende gesondheidsbehandeling aan transmanlike mense te gee wat 'n mediese transisie ondergaan. Dokters vind dit veral moeilik om borskanker te diagoseer in trans mense wat geslagsveranderingsoperasies gehad het. MIV-infeksies tussen trans mans en ander is steeds aan die toeneem.

Sommige trans mans ondervind menstruasie of kies om swanger te raak. Dit hang af van die besluite wat hulle neem wat betref hormone en chirurgie.

Trans mans kan ook ander soorte diskriminasie ondervind. Dit kan seksuele geweld insluit.

## Sien ook
* Trans vrou
* Transgender
* Gendertransisie

## Verwysings
## Nog leesstof
* *Becoming a Visible Man*, deur Jamison Green
* ''Just Add Hormones: An Insider's Guide to the Transsexual Experience*, deur Matt Kailey
* *Transmen and FTMs: Identities, Bodies, Genders, and Sexualities*, deur Jason Cromwell
* *FTM: Female-to-Male Transsexuals in Society*, deur Aaron H. Devor
* *Second Son: Transitioning Toward My Destiny, Love and Life'', deur Ryan Sallans

## Skakels
* Medical Therapy and Health Maintenance for Transgender Men: A Guide For Health Care Providers gratis e-boek, 
* TransGuys.com, 'n tydskrif vir trans mans
* FTM International, 'n organisasie vir die FTM-gemeenskap
* Kwartaallikse tydskrif wat fokus op kultuur en uiteenlopendheidheid onder trans mans.